xml version="1.0" encoding="UTF-8"?


Euroopa Liidu C 221/2023


| | | |
| --- | --- | --- |
| | | ISSN 1977-0898 |
| Euroopa Liidu Teataja | | C 221 |
| European flag | | |
| Eestikeelne väljaanne | Teave ja teatised | 66. aastakäik 22. juuni 2023 |

---

| | | |
| --- | --- | --- |
| Sisukord | | Lehekülg |
| | IV   Teave | |
| | TEAVE EUROOPA LIIDU INSTITUTSIOONIDELT, ORGANITELT JA ASUTUSTELT | |
| | Euroopa Parlament | |
| 2023/C 221/01 | [LXIX COSACi täiskogu istung — Stockholm, 14.–16. mai 2023 — LXIX COSACi seisukohad](http://publications.europa.eu/resource/uriserv/OJ.C_.2023.221.01.0001.01.EST.xhtml) | [1](#C_2023221ET.01000101.doc) |

---

| | |
| --- | --- |
| ET | |

---

IV Teave

TEAVE EUROOPA LIIDU INSTITUTSIOONIDELT, ORGANITELT JA ASUTUSTELT

Euroopa Parlament

| | | | |
| --- | --- | --- | --- |
| 22.6.2023 | ET | Euroopa Liidu Teataja | C 221/1 |

---

LXIX COSACI TÄISKOGU ISTUNG

Stockholm, 14.–16. mai 2023

LXIX COSACi seisukohad

(2023/C 221/01)

Ukraina

| | | |
| --- | --- | --- |
| | 1. | COSAC väljendab heameelt rahvusvahelise üldsuse kiire toetuse ja vankumatu solidaarsuse üle Ukrainale alates 2022. aasta veebruarist, mil Venemaa laiendas provotseerimata ja põhjendamatut sõjalist agressiooni Ukraina vastu täiemahulise sissetungini, ning Euroopa Liidu tugeva ühtsuse üle selles küsimuses. |

| | | |
| --- | --- | --- |
| | 2. | COSAC kutsub ELi ja selle liikmesriike üles jätkama Ukrainale poliitilise, rahalise, tehnilise, sõjalise ja humanitaarabi andmist, austades samal ajal teatavate liikmesriikide julgeoleku- ja kaitsepoliitika eripära. COSAC tunnistab jätkuvaid julgeolekuohte Musta mere piirkonnas ja aitab tugevdada ühiskonna vastupanuvõimet Moldova Vabariigis. |

| | | |
| --- | --- | --- |
| | 3. | COSAC mõistab kõige karmimalt hukka Venemaa täiemahulise sissetungi Ukrainasse, mis on ÜRO põhikirja jõhker rikkumine. Samuti mõistab ta hukka Valgevene osalemise Venemaa sõjalises agressioonis. COSAC rõhutab, et ELi sanktsioonipoliitika on jätkuvalt tõhus heidutusmeede nii Venemaa kui ka Valgevene suhtes. |

| | | |
| --- | --- | --- |
| | 4. | COSAC kinnitab oma vankumatut toetust Ukraina sõltumatusele, suveräänsusele ja territoriaalsele terviklikkusele tema rahvusvaheliselt tunnustatud piirides. |

| | | |
| --- | --- | --- |
| | 5. | COSAC kordab Prahas toimunud COSAC LXVIII seisukohti ning nõuab Venemaa ebaseadusliku sõjalise tegevuse viivitamatut ja tingimusteta lõpetamist ning kõigi Venemaa vägede ja sõjalise varustuse väljaviimist Ukraina territooriumilt. |

| | | |
| --- | --- | --- |
| | 6. | COSAC rõhutab, kui oluline on ÜRO Peaassamblee resolutsioon ÜRO põhikirja põhimõtete kohta, mis on aluseks terviklikule, õiglasele ja püsivale rahule, mille puhul austatakse täielikult Ukraina sõltumatust ja territoriaalset suveräänsust. |

| | | |
| --- | --- | --- |
| | 7. | COSAC peab tervitatavaks ja toetab kõigi Ukraina taastamisse, taastamisse ja ülesehitamisse panustajate tööd. COSAC peab tervitatavaks tööd, mida tehakse seoses Venemaa külmutatud ja tõkestatud varade kasutamisega, et toetada Ukraina ülesehitamist. |

| | | |
| --- | --- | --- |
| | 8. | COSAC kutsub kõiki asjaomaseid osalejaid üles lisama soolise võrdõiguslikkuse aspekti kõikidesse ülesehitus-, rahu- ja julgeolekualastesse jõupingutustesse. |

| | | |
| --- | --- | --- |
| | 9. | COSAC rõhutab pluralistliku ja kaasava parlamentaarse demokraatia jätkuva tugevdamise, inimõiguste, sealhulgas rahvusvähemuste õiguste austamise, õigusriigi põhimõtte ja kohtusüsteemi sõltumatuse jätkuvat tähtsust. |

| | | |
| --- | --- | --- |
| | 10. | COSAC rõhutab, kui oluline on võtta vastutusele kõik, kes on seoses Venemaa agressioonisõjaga Ukraina vastu andnud käsu sõjakuritegusid või muid äärmiselt raskeid kuritegusid toime panna, pannud need toime või neis osalenud, ning toetab täielikult Rahvusvahelise Kriminaalkohtu uurimist Ukrainas. |

| | | |
| --- | --- | --- |
| | 11. | COSAC väljendab heameelt jõupingutuste üle luua sobiv kohtumehhanism Ukrainas agressioonikuritegudes osalenud inimeste uurimiseks ja nende eest vastutusele võtmiseks. Sellega seoses peab COSAC tervitatavaks raskete rahvusvaheliste kuritegude tõendite andmebaasi (CICED) töö algust ning Eurojustis rahvusvahelise keskuse loomist Ukraina-vastaste agressioonikuritegude eest vastutusele võtmiseks (ICPA). COSAC toetab liikmesriikides üldise kohtualluvuse põhimõtte täielikku rakendamist, mille eesmärk on tugevdada meie ühiseid väärtusi, mis mõistavad hukka inimõiguste rikkumised ja inimsusevastased kuriteod. |

| | | |
| --- | --- | --- |
| | 12. | COSAC mõistab hukka Ukraina laste küüditamise Venemaa Föderatsiooni poolt. Samuti mõistab ta hukka, et rikutakse küüditatud Ukraina laste õigust säilitada oma identiteet, nagu see on määratletud ÜRO lapse õiguste konventsiooni artiklis 8, sest neid sunnitakse võtma Venemaa kodakondsust. |

| | | |
| --- | --- | --- |
| | 13. | COSAC peab tervitatavaks ning toetab Ukrainat, Lääne-Balkani riike, Moldovat ja Gruusiat hõlmavat käimasolevat laienemisprotsessi, mis põhineb kehtestatud kriteeriumide täitmisel. COSAC rõhutab, et stabiilsus ELi naaberriikides on kogu Euroopa stabiilsuse ja heaolu jaoks otsustava tähtsusega. |

Organiseeritud kuritegevus ja korruptsioon

| | | |
| --- | --- | --- |
| | 14. | COSAC rõhutab tihedama koostöö ja teabevahetuse tähtsust ELi tasandil võitluses piiriülese organiseeritud kuritegevuse vastu. COSAC peab tervitatavaks Eurojusti koordineerivat rolli selles valdkonnas ja kutsub üles tugevdama koostööd kolmandate riikidega. |

| | | |
| --- | --- | --- |
| | 15. | COSAC peab tervitatavaks kaasseadusandjate algatusi piiriülese organiseeritud kuritegevuse ennetamiseks ja selle vastu võitlemiseks ning rõhutab nende õigeaegse elluviimise tähtsust. |

| | | |
| --- | --- | --- |
| | 16. | COSAC nõuab, et võetaks tõhusamaid ja tulemuslikke meetmeid rändajate ebaseaduslikult üle piiri toimetajate ja inimkaubanduse vastu, mis on liidu jaoks suur humanitaar- ja julgeolekuprobleem. |

| | | |
| --- | --- | --- |
| | 17. | COSAC peab tervitatavaks uusi algatusi korruptsiooni vastu võitlemiseks kõigis valdkondades. Korruptsiooni tuleb käsitada organiseeritud kuritegevusena. |

| | | |
| --- | --- | --- |
| | 18. | COSAC rõhutab korruptsioonivastase võitluse tähtsust nii riiklikul kui ka ELi tasandil ning koostööd kolmandate riikidega. |

Ühtne turg

| | | |
| --- | --- | --- |
| | 19. | COSAC nõustub komisjoniga, et ühtne turg on üks ELi suurimaid saavutusi, ning rõhutab selle tähtsust ELi arengu ja jõukuse jaoks viimase 30 aasta jooksul. |

| | | |
| --- | --- | --- |
| | 20. | COSAC rõhutab, et inimeste heaolu sõltub hästi toimivatest olulistest teenustest, nagu energia, vee- ja tervishoiuteenused, transport ja telekommunikatsioon. Jätkuvalt tuleks keskenduda tõkete kõrvaldamisele ühtsel turul, eriti teenuste sektoris. |

| | | |
| --- | --- | --- |
| | 21. | COSAC rõhutab, et piisav oskuste pakkumine on liidu konkurentsivõime jaoks oluline. COSAC väljendab seetõttu heameelt selle üle, et 2023. aasta on nimetatud Euroopa oskuste aastaks. |

| | | |
| --- | --- | --- |
| | 22. | COSAC väljendab heameelt meetmete üle, mis võivad veelgi edendada rohe- ja digipööret ning tugevdada ELi konkurentsivõimet, tagades samal ajal liidu avatud strateegilise autonoomia ülemaailmsel areenil. COSAC peab eelkõige tervitatavaks meetmeid, milles võetakse arvesse väikeseid ja keskmise suurusega ettevõtjaid. |

| | | |
| --- | --- | --- |
| | 23. | COSAC rõhutab, et ühtne turg on viimastel aastatel kokku puutunud mitmesuguste kriisidega. Pandeemia ajal toimunud häired üleilmsetes väärtusahelates tõid kaasa oluliste toodete nappuse. Venemaa sõda Ukrainas süvendab ühtse turu probleeme. Sõda on põhjustanud ulatusliku energiakriisi, mis omakorda on toonud enamikus piirkondades kaasa kõrgemad hinnad. |

| | | |
| --- | --- | --- |
| | 24. | COSAC rõhutab, kui oluline on, et EL ja liikmesriigid jätkaksid ka kriisi ajal takistuste kõrvaldamist, bürokraatia vähendamist, kehtivate õigusaktide rakendamist ja kohaldamist ning ühtse turu kohandamist tänapäevase ja digitaalse ühiskonnaga, et vastata kodanike ja ettevõtjate ootustele. Ühtne turg peab jätkuvalt kohanema uute väljakutsetega, laiendades samal ajal Schengeni ala Rumeeniale ja Bulgaariale, et tugevdada veelgi ELi koostööd ja majanduslikku vastupanuvõimet. See on tihedalt seotud välispiiride tugevdamisega. |

Rohepööre

| | | |
| --- | --- | --- |
| | 25. | COSAC peab tervitatavaks jõupingutusi paketi „Eesmärk 55“ kõigi eri elementide realiseerimiseks. ELil on ambitsioonikad kliimaeesmärgid, mis on vajalikud tulevikuprobleemide lahendamiseks. |

| | | |
| --- | --- | --- |
| | 26. | COSAC väljendab heameelt rohepöördega seotud töö üle ja rõhutab, et kestliku maailma loomiseks on vaja terviklikku lähenemisviisi. |

| | | |
| --- | --- | --- |
| | 27. | COSAC rõhutab, et ELil on rohepöördes keskne roll ja ta peab olema ülemaailmsete kliimaalaste jõupingutuste esirinnas, tunnistades samal ajal kolmandate riikidega tehtava koostöö tähtsust, kuna kliimamuutused on ülemaailmne probleem, mis ei tunne piire. |

| | | |
| --- | --- | --- |
| | 28. | COSAC rõhutab, et rohepööre on vajalik samm ELi energiasõltuvuse vähendamiseks, austades samal ajal iga liikmesriigi energiaallikate jaotust, ning et üleminekut tuleb kiirendada. |

| | | |
| --- | --- | --- |
| | 29. | COSAC märgib, et rohepööre hõlmab nii probleeme kui ka võimalusi ühiskonna kõigil tasanditel, ning nõuab, et sellega kaasneks asjakohane sotsiaalne ja majanduslik toetus. |

---